[Wen] Jonkman en Baartman: Nuwe, lawwe liedjies vir kinders | Maroela Media
Jonkman en Baartman. Foto: Verskaf
Jonkman en Baartman, die duo wat bestaan uit Leon Gropp en Christiaan Baartman, het pas 'n nuwe kindermusiekalbum, Jonkman en Baartman sing nuwe lawwe liedjies, uitgereik met lekkerluister-musiek en wat boonop opvoedkundig is. Dié duo het by Maroela Media kom kuier om te gesels oor dié album, 'n projek waaraan hulle drie jaar gewerk het.
Jonkman en Baartman het elkeen 'n eie sololoopbaan in eie reg. "Ons het aanklank gevind by mekaar se musikale styl," sê die twee. "Soms sukkel jy om uit te breek in 'n ander styl in, maar in dié geval was dit nie so nie."
Die groep skryf hul eie liedjies wat hulle mik op 'n mark van baie jonk tot en met sewe of agt jaar oud. "Die liedjies is opvoedkundig van aard. Ons het die liedjies geskryf op só 'n manier dat die persoon wat die kind oppas, ook die album kan geniet. Jy gaan waarskynlik ure daarna luister en dit was vir ons belangrik."
Hoewel kinder- en opvoedkundige musiek vir hulle belangrik is, gaan dit oor veel meer: "Om goeie musiek te ontwikkel by kinders is vir ons 'n passie. Ons het self in so 'n huishouding grootgeword deur harmonieë te sing voor die wasbak. Die unieke musikale ontwikkeling is besig om te verdwyn in die moderne samelewing en dis 'n skande. Met dié CD probeer ons dit weer in huishoudings terugkry.
"Musikale ontwikkeling speel 'n groot rol vir kognitiewe ontwikkeling. Ons het gewerk saam met 'n oudioloog en ander mense om te verseker dat kinders leer oor goed soos kleure en om te tel."
Hulle meen dié album is anders as ander in sy soort. "Dis nie 'n homogene soort klank nie. Ons moes soveel harder werk om bó ander uit te staan en ons produk uniek te maak. Die instrumentasie is op só 'n wyse gebruik om dit te verseker."
Die CD kan gekoop word by Graffiti Books in Lynwood Bridge in Pretoria, Music Mood in Woodlands of by Beauty Beyond Belief in die Castle Walk-sentrum.
Volg Jonkman en Baartman op Facebook of besoek hulle webwerf vir meer inligting.
Let wel: Die kompetisie is gesluit. Drie lesers kan elk 'n eksemplaar van Jonkman en Baartman sing nuwe lawwe liedjies wen. Om in te skryf vir dié kompetisie, stuur jou antwoord op die volgende vraag, asook jou naam, van, kontaknommer en posadres na [email protected]. Vraag: Waar is een plek waar jy die groep se CD in die hande kan kry?